Ενιαία εφαρμογή της συνδυασμένης ονοματολογίας (ΣΟ)

(Κατάταξη των εμπορευμάτων)

(2000/C 167/02)

Δημοσίευση επεξηγηματικών σημειώσεων κατ' εφαρμογή του άρθρου 10 παράγραφος 1 του κανονισμού (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο(1), όπως τροποποιήθηκε τελευταία από τον κανονισμό (ΕΚ) αριθ. 1228/2000(2)

Οι "επεξηγηματικές σημειώσεις της συνδυασμένης ονοματολογίας των Ευρωπαϊκών Κοινοτήτων"(3) τροποποιούνται ως εξής:

Στη σελίδα 117, δασμολογική κλάση 2401, το κείμενο αντικαθίσταται από το ακόλουθο:

"Όσον αφορά τον καπνό στη φυσική ή τη μη βιομηχανοποιημένη μορφή του, βλέπε τις επεξηγηματικές σημειώσεις του ΕΣ, κλάση 2401, παράγραφος 1.

Πρέπει να σημειωθούν τα ακόλουθα:

α) καπνά 'flue cured' του τύπου Virginia, τα καπνά που έχουν αποξηρανθεί με ρεύμα θερμού αέρα σε τεχνητές ατμοσφαιρικές συνθήκες, με διαδικασία ρύθμισης της θερμότητας και του αερισμού, χωρίς επαφή των αναθυμιάσεων με τα φύλλα του καπνού. Το χρώμα του αποξηραμένου καπνού κανονικά κυμαίνεται από ανοιχτό κίτρινο έως σκούρο πορτοκαλί ή κόκκινο. Άλλα χρώματα και συνδυασμοί χρωμάτων προκύπτουν συχνά από διαφορές στην ωριμότητα ή στις τεχνικές καλλιέργειας και αποξήρανσης·

β) καπνά 'light air cured' του τύπου Burley περιλαμβανομένων και των υβριδίων του Burley: τα καπνά που έχουν αποξηρανθεί με ρεύμα θερμού αέρα σε κανονικές ατμοσφαιρικές συνθήκες και τα οποία δεν έχουν απορροφήσει την οσμή από τις αναθυμιάσεις στην περίπτωση που έχουν υποβληθεί σε συμπληρωματική θέρμανση ή ρεύμα αέρα. Το χρώμα των φύλλων κανονικά κυμαίνεται από ανοικτό καστανό έως κοκκινωπό. Άλλα χρώματα και συνδυασμοί χρωμάτων προκύπτουν συχνά από διαφορές στην ωριμότητα ή στις τεχνικές καλλιέργειας και αποξήρανσης·

γ) καπνά 'light air cured' του τύπου Maryland, τα καπνά που έχουν αποξηρανθεί με ρεύμα θερμού αέρα σε φυσικές ατμοσφαιρικές συνθήκες και τα οποία δεν έχουν απορροφήσει την οσμή από τις αναθυμιάσεις στην περίπτωση που έχουν υποβληθεί σε συμπληρωματική θέρμανση ή ρεύμα αέρα. Το χρώμα των φύλλων κανονικά κυμαίνεται από φωτεινό κίτρινο έως βαθύ κόκκινο (του κερασιού). Άλλα χρώματα και συνδυασμοί χρωμάτων προκύπτουν συχνά από διαφορές στην ωριμότητα ή στις τεχνικές καλλιέργειας και αποξήρανσης·

δ) καπνά 'fire cured', τα καπνά που έχουν αποξηρανθεί με ρεύμα θερμού αέρα, σε τεχνητές ατμοσφαιρικές συνθήκες, με χρησιμοποίηση φωτιάς από ξύλα από την οποία έχουν απορροφήσει μερικώς τις αναθυμιάσεις. Τα φύλλα των καπνών 'fire cured' είναι παχύτερα από τα φύλλα των καπνών 'fire cured' Burley ή Maryland στα αντίστοιχα 'χέρια συλλογής'. Τα χρώματα των φύλλων κανονικά κυμαίνονται από καστανοκίτρινο έως πολύ βαθύ καστανό. Άλλα χρώματα και συνδυασμοί χρωμάτων προκύπτουν συχνά από διαφορές στην ωριμότητα ή στις τεχνικές καλλιέργειας και αποξήρανσης.

Αυτή η κλάση δεν περιλαμβάνει τα ζωντανά φυτά καπνού (κλάση 0602)."

Στη σελίδα 261, στη διάκριση 5911 20 00, το κείμενο αντικαθίσταται από το ακόλουθο:

"Βλέπε τις επεξηγηματικές σημειώσεις του ΕΣ, κλάση 5911, τίτλος Α, σημείο 2.

Οι εν λόγω γάζες και υφάσματα παρουσιάζονται ενδεχομένως σε τόπια ή έτοιμα για τη χρήση για την οποία προορίζονται (π.χ. κομμένα σε σχήματα, με ταινίες στα άκρα, ενισχυμένα με μεταλλικούς δακτυλίους).

Όταν οι γάζες και τα υφάσματα για κόσκινα παρουσιάζονται σε κομμάτια, όχι έτοιμα, πρέπει να φέρουν ανεξίτηλη σήμανση που να ταυτοποιεί επίσημα ότι προορίζονται για κόσκινα ή για άλλες παρόμοιες βιομηχανικές χρήσεις:

- για τη σήμανση, σε κάθε άκρη του υφάσματος πρέπει να υπάρχει σε κανονικά διαστήματα, σχέδιο στο οποίο εμφανίζεται ορθογώνιο παραλληλόγραμμο με τις δύο διαγώνιές του - χωρίς να φθάνει στις ούγιες - έτσι ώστε αφενός η απόσταση μεταξύ δύο διαδοχικών σχεδίων, μετρούμενη μεταξύ των εξωτερικών γραμμών των σχεδίων, να μην υπερβαίνει το ένα m και, αφετέρου, τα σχέδια της μιας άκρης να είναι σε σχέση με εκείνα της άλλης, μετατοπισμένα κατά το ήμισυ της απόστασης (το κέντρο ενός οποιουδήποτε σχεδίου πρέπει να βρίσκεται σε ίση απόσταση από το κέντρο των δύο πλησιέστερων σχεδίων που είναι στην αντίθετη άκρη),

- το πάχος των γραμμών που συνθέτουν το σχέδιο είναι πέντε mm για τις πλευρές και επτά mm για τις διαγώνιους. Οι διαστάσεις του ορθογωνίου παραλληλόγραμμου, μετρούμενες στο εξωτερικό των γραμμών, είναι τουλάχιστο οκτώ mm για το μήκος και πέντε mm για το πλάτος,

- η εκτύπωση των σχεδίων πρέπει να είναι μονόχρωμη και να έρχεται σε αντίθεση με το χρώμα του υφάσματος. Πρέπει να είναι ανεξίτηλη.

Κάθε σχέδιο είναι διατεταγμένο κατά τρόπο ώστε οι μεγάλες πλευρές του ορθογωνίου παραλληλογράμμου να είναι παράλληλες με το στημόνι του υφάσματος (βλέπε κατωτέρω σχήμα).

>PIC FILE= "C_2000167EL.000301.EPS">

Οι τελωνειακές αρχές αποδέχονται ενδεχομένως άλλα συστήματα σήμανσης εάν αυτά καθιστούν επίσημα σαφές ότι τα εμπορεύματα προορίζονται για βιομηχανικούς σκοπούς όπως κοσκίνισμα, διήθηση και όχι για υφάσματα ή παρόμοιους σκοπούς.

Από την παρούσα διάκριση εξαιρούνται τα πλαίσια για εκτύπωση με κόσκινο που αποτελούνται από ύφασμα προσαρμοσμένο σε υπόθεμα (διάκριση 59119090), τα κόσκινα και τρυπητά του χεριού (κλάση 96040000)."

(1) ΕΕ L 256 της 7.9.1987, σ. 1.

(2) ΕΕ L 143 της 16.6.2000, σ. 22.

(3) ΕΕ C 287 της 15.9.1998, σ. 1.